Deborah Kerr

Deborah Kerr (født Deborah Jane Kerr-Trimmer; 30. september 1921 i Helensburgh, Skotland, død 16. oktober 2007 i Suffolk, England) var en prisbelønnet skotsk filmskuespiller med en lang karriere i Hollywood.

Biografi 
Deborah Kerr blev født i byen Helensburgh i det vestlige Skotland og begyndte sin kunstneriske løbebane inden for ballet. Hun skiftede dog hurtigt til skuespil og fik straks succes på scenen. 

I 1940 debuterede hun på film, men hendes scene blev dog klippet bort inden premieren. Flere filmroller fulgte, og med en rolle i Den sorte lilje kom hun i Hollywood-selskabernes søgelys. I forbindelse med Kerrs introduktion i USA blev hendes efternavn udtalt på samme måde som "car", skønt det på skotsk udtales med ø-lyd. Man brugte blandt andet sloganet "Kerr rhymes with Star" ("Kerr rimer på stjerne").

Med sin britisk-engelske accent fik Deborah Kerr i starten mest roller som en nobel lady. Men med rollen som Karen i Herfra til evigheden brød hun med denne fastlåste rolle, og hendes indsats gav hende en Oscar-nominering. Herefter fik Kerr meget forskellige roller fra nonne til fristerinde og fra drama til komedie. 

Blandt hendes øvrige bemærkelsesværdige roller kan nævnes Anna Leonowens i filmudgaven af musicalen Kongen og jeg fra 1956 samt som Cary Grants modspiller i Romantik om bord fra det følgende år.

Samtidig holdt hun fast i teaterkarrieren ved med mellemrum at spille på blandt andet Broadway. Efter at filmkarrieren var ebbet lidt ud fik Kerr en opblomstring i tv-produktioner i starten af 1980'erne. 

Hun har været gift to gange, 1945-1959 med Anthony Bartley, med hvem hun har to døtre, samt siden 1960 med Peter Viertel. Deborah Kerr led af Parkinsons sygdom, og efter flere års liv i Schweiz og Spanien flyttede hun til England for at være i nærheden af sine børn. Hun døde i Suffolk, 86 år gammel.

Filmografi 
Det følgende repræsenterer et udvalg af Deborah Kerrs film:
 Major Barbara (1941)
 Jeg var spion (I See a Dark Stranger, 1946)
 Den sorte lilje (Black Narcissus, 1947)
 Edward, min søn (Edward, My Son, 1949)
 Kong Salomons miner (King Solomon's Mines, 1950)
 Quo vadis (1951)
 Fangen på Zenda (The Prisoner of Zenda, 1952)
 Julius Cæsar (1953)
 Herfra til evigheden (From Here to Eternity, 1953)
 Kongen og jeg (The King and I , 1956)
 Te og sympati (Tea and Sympathy, 1956)
 Romantik om bord (An Affair to Remember, 1957)
 Nonnen og marineren (Heaven Knows, Mr. Allison, 1957)
 Fjerne horisonter (The Sundowners, 1960)
 De uskyldige (The Innocents, 1961)
 Huset på klippen (The Chalk Garden, 1963)
 Fanget i natten (The Night of the Iguana, 1964)
 Casino Royale (1967)
 Luftens vovehalse (The Gypsy Moths, 1969)

Priser og hædersbevisninger 
Deborah Kerr har vundet flere priser og været indstillet til endnu flere i sin karriere. Hun har også fået en række hædersbevisninger, heriblandt:
 1950: Nomineret til en Oscar for bedste kvindelige hovedrolle i Edward, min søn.
 1954: Nomineret til en Oscar for bedste kvindelige hovedrolle i Herfra til evigheden.
 1955: Modtog Sarah Siddons Society's pris for bedste kvindelige hovedrolle i en Chicago teaterproduktion for sin rolle i teaterudgaven af Te og sympati.
 1957: Nomineret til en Oscar for bedste kvindelige hovedrolle i Kongen og jeg.
 1958: Nomineret til en Oscar for bedste kvindelige hovedrolle i Nonnen og marineren.
 1959: Nomineret til en Oscar for bedste kvindelige hovedrolle i Farlig sommerleg.
 1961: Nomineret til en Oscar for bedste kvindelige hovedrolle i Fjerne horisonter.
 1994: Modtog en æres-Oscar for en filmkarriere, der "altid har stået for perfektion, disciplin og elegance".
 1998: Udnævnt til Kommandør af det Britiske Empirium.

Hun har desuden fået en stjerne på Hollywood Walk of Fame.

Trivia 
 Udtalen af Deborah Kerrs efternavn diskuteres grundigt i en scene i Søvnløs i Seattle, og filmens afslutning er en parafrase over slutningen i Romantik om bord.

Eksterne henvisninger 

 

Skuespillere fra Skotland
Hollywood Walk of Fame
Bond-piger
Briter i 1900-tallet
Briter i 2000-tallet